text:
 12.8.2020
 RO
 Jurnalul Oficial al Uniunii Europene
 L 262/6
 REGULAMENTUL DE PUNERE ÎN APLICARE (UE) 2020/1191 AL COMISIEI
 din 11 august 2020
 de stabilire a unor măsuri de prevenire a introducerii și răspândirii în Uniune a virusului ToBRFV (Tomato Brown Rugose Fruit Virus) și de abrogare a Deciziei de punere în aplicare (UE) 2019/1615
 COMISIA EUROPEANĂ,
 având în vedere Tratatul privind funcționarea Uniunii Europene,
 având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 30,
 având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (2), în special articolul 22 alineatul (3) și articolul 52,
 întrucât:
 (1)
 Virusul ToBRFV (Tomato Brown Rugose Fruit Virus) (denumit în continuare „organismul dăunător specificat”) nu este în prezent inclus ca organism dăunător de carantină pentru Uniune sau ca organism dăunător reglementat care nu este de carantină pentru Uniune în Regulamentul de punere în aplicare (UE) 2019/2072 al Comisiei (3).
 (2)
 Cu toate acestea, din 2018, statele membre au raportat focare ale organismului dăunător specificat în culturile de tomate de pe teritoriul lor și măsurile luate pentru a-l controla. Germania, în 2018, și Italia, în 2019, au efectuat analize ale riscurilor privind organismul dăunător care arată că organismul dăunător specificat și efectele sale distructive ar putea constitui un motiv important de îngrijorare în Uniune în ceea ce privește sănătatea plantelor, în special pentru producția de Solanum lycopersicum L. și Capsicum spp.
 (3)
 Pe această bază, a fost adoptată Decizia de punere în aplicare (UE) 2019/1615 a Comisiei (4), pentru a stabili măsurile de prevenire a introducerii și răspândirii în Uniune a organismului dăunător specificat.
 (4)
 După adoptarea Deciziei de punere în aplicare (UE) 2019/1615, au fost colectate informații științifice mai recente cu privire la răspândirea organismului dăunător specificat și cu privire la metodele de testare, ceea ce justifică necesitatea unor măsuri mai detaliate decât cele prevăzute în Decizia de punere în aplicare (UE) 2019/1615.
 (5)
 În special, semințele de Solanum lycopersicum L. și de Capsicum spp. trebuie testate indiferent de originea lor. Acest lucru este necesar din cauza incertitudinii legate de prezența organismului dăunător la nivel mondial și din cauza faptului că, la comercializare, semințele de origini diferite sunt adesea amestecate în cadrul loturilor, sporind astfel riscul de răspândire a organismului dăunător specificat.
 (6)
 În plus, instituirea unor locuri de producție fără dăunători trebuie să facă obiectul anumitor măsuri, pentru a se asigura faptul că se produc materiale sănătoase.
 (7)
 Se consideră că soiurile de Capsicum spp. cunoscute ca fiind rezistente la organismul dăunător specificat nu prezintă un risc de infecție și de răspândire a organismului dăunător specificat. Prin urmare, aceste soiuri trebuie să fie exceptate de la cerințele privind testarea, dacă sunt certificate în mod oficial ca fiind rezistente.
 (8)
 Eșantionarea și testarea trebuie efectuate în condiții specifice, pe baza celor mai recente informații colectate la nivelul Uniunii și la nivel internațional. Metodele PCR în timp real sunt cele mai eficace pentru detectarea și identificarea organismului dăunător specificat. Metoda ELISA este mai puțin sensibilă și mai puțin specifică, deoarece s-a constatat că această metodă provoacă o reacție încrucișată cu alte virusuri ale tomatelor. Cu toate acestea, din cauza pandemiei de COVID-19, există un deficit de kituri necesare pentru metodele de depistare PCR în timp real. Până la 1 octombrie 2020, metoda ELISA trebuie considerată, de asemenea, o metodă acceptabilă de depistare și identificare a organismului dăunător specificat. Eșantionarea și testarea trebuie să aibă loc în plus față de eșantionarea pentru controalele fizice care are loc în conformitate cu dispozițiile Regulamentului de punere în aplicare (UE) 2019/2130 al Comisiei (5), pentru a se asigura un nivel sporit de protecție fitosanitară a Uniunii.
 (9)
 Condițiile pentru circulația plantelor destinate plantării nu trebuie să se aplice plantelor deja produse în conformitate cu Decizia de punere în aplicare (UE) 2019/1615, deoarece nu ar fi proporțional să se solicite testări suplimentare pentru semințele respective și deoarece, în majoritatea cazurilor, condițiile respective nu ar putea fi puse în aplicare în mod practic.
 (10)
 Anexa III la Regulamentul de punere în aplicare (UE) 2019/2130 stabilește norme privind operațiunile care trebuie efectuate în timpul controalelor fizice asupra plantelor destinate plantării, inclusiv eșantionarea. Pe lângă normele respective și pentru a adapta frecvența eșantionării și a testării în funcție de riscul fitosanitar al organismului dăunător specificat, statele membre trebuie să definească frecvența eșantionării și a testării, la import, a transporturilor de semințe specificate și de plante specificate destinate plantării. Rata acestei frecvențe nu trebuie să fie mai mică de 20 % din importurile de semințe specificate și plante specificate destinate plantării, pentru a garanta verificarea unui eșantion reprezentativ adecvat.
 (11)
 Decizia de punere în aplicare (UE) 2019/1615 trebuie să fie abrogată și înlocuită cu prezentul regulament pentru a se ține seama de Regulamentul (UE) 2016/2031 al Parlamentului European și al Consiliului și de Regulamentul de punere în aplicare (UE) 2019/2072 al Comisiei, care se aplică de la 14 decembrie 2019.
 (12)
 Prezentul regulament trebuie să se aplice până la 31 mai 2022 pentru a acorda timpul necesar în vederea monitorizării situației și determinării statutului fitosanitar al organismului dăunător specificat în ceea ce privește teritoriul Uniunii și distribuția mondială.
 (13)
 Pentru a aborda rapid riscul fitosanitar al organismului dăunător specificat, normele prezentului regulament trebuie să devină aplicabile în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării.
 (14)
 Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
 ADOPTĂ PREZENTUL REGULAMENT:
 Articolul 1
 Definiții
 În sensul prezentului regulament, se aplică următoarele definiții:
 (a)
 „organism dăunător specificat” înseamnă virusul ToBRFV (Tomato Brown Rugose Fruit Virus);
 (b)
 „plante specificate destinate plantării” înseamnă plantele destinate plantării de Solanum lycopersicum L. și Capsicum spp., cu excepția semințelor;
 (c)
 „semințe specificate” înseamnă semințele de Solanum lycopersicum L. și Capsicum spp.;
 (d)
 „fructe specificate” înseamnă fructe de Solanum lycopersicum L. și Capsicum spp.
 Articolul 2
 Interdicții privind organismul dăunător specificat
 Este interzisă introducerea în Uniune, circulația, deținerea, multiplicarea sau eliberarea pe teritoriul Uniunii a organismului dăunător specificat.
 Articolul 3
 Depistarea sau prezența suspectată a organismului dăunător specificat
 (1) Orice persoană de pe teritoriul Uniunii care suspectează prezența organismului dăunător specificat sau care are cunoștință de aceasta informează imediat autoritatea competentă și îi furnizează toate informațiile relevante cu privire la prezența sau la prezența suspectată a organismului dăunător specificat.
 (2) La primirea acestor informații, autoritatea competentă:
 (a)
 înregistrează imediat informațiile furnizate;
 (b)
 ia toate măsurile necesare pentru a confirma prezența sau prezența suspectată a organismului dăunător specificat;
 (c)
 se asigură că orice persoană care deține plante aflate sub controlul său care pot fi infectate cu organismul dăunător specificat este informată imediat cu privire la:
 (i)
 prezența sau prezența suspectată a organismului dăunător specificat; și
 (ii)
 posibilele riscuri asociate cu organismul dăunător specificat și măsurile care urmează să fie luate.
 Articolul 4
 Măsuri privind prezența confirmată a organismului dăunător specificat
 În cazul în care prezența sau prezența suspectată a organismului dăunător specificat este confirmată pe teritoriul unui stat membru, autoritatea competentă a statului membru în cauză se asigură că se iau măsurile adecvate pentru eradicarea organismului dăunător specificat în conformitate cu articolul 17 din Regulamentul (UE) 2016/2031.
 Articolul 5
 Anchete privind prezența organismului dăunător specificat în statele membre
 (1) Statele membre efectuează anchete anuale cu privire la prezența organismului dăunător specificat pe plantele specificate destinate plantării, pe semințele specificate și pe fructele specificate de pe teritoriul lor, inclusiv în locurile de producție a semințelor specificate și a plantelor specificate destinate plantării.
 (2) Anchetele respective:
 (a)
 includ eșantionarea și testarea, astfel cum se prevede în anexă; și
 (b)
 se bazează pe:
 (i)
 riscul evaluat de introducere și de răspândire a organismului dăunător specificat în statul membru în cauză și în interiorul acestuia; și
 (ii)
 principii tehnice și științifice solide în ceea ce privește posibilitatea de a depista organismul dăunător specificat.
 (3) Fiecare stat membru notifică Comisiei și celorlalte state membre, până la data de 30 aprilie a fiecărui an, rezultatele anchetelor efectuate în anul calendaristic anterior.
 Articolul 6
 Circulația plantelor specificate destinate plantării pe teritoriul Uniunii
 (1) Plantele specificate destinate plantării pot circula pe teritoriul Uniunii numai dacă sunt însoțite de un pașaport fitosanitar și dacă sunt îndeplinite ambele condiții de mai jos:
 (a)
 plantele specificate au fost cultivate într-un loc de producție în care nu este cunoscută prezența organismului dăunător specificat, pe baza inspecțiilor oficiale efectuate la momentul potrivit pentru a detecta organismul dăunător specificat și, în cazul în care plantele specificate prezintă simptome ale organismului dăunător specificat, plantele respective au fost supuse eșantionării și testării de către autoritatea competentă, iar testele respective au arătat că plantele sunt indemne de organismul dăunător specificat;
 (b)
 loturile de plante specificate destinate plantării au fost păstrate separat de alte loturi de plante specificate, prin aplicarea unor măsuri de igienă corespunzătoare și prin separarea fizică.
 Eșantionarea pentru testare, astfel cum se menționează la prezentul alineat, se efectuează în conformitate cu anexa.
 (2) Alineatul (1) nu se aplică:
 (a)
 plantelor specificate din soiurile Capsicum spp. care sunt cunoscute ca fiind rezistente la organismul dăunător specificat;
 (b)
 plantelor specificate destinate plantării produse în conformitate cu Decizia de punere în aplicare (UE) 2019/1615.
 Articolul 7
 Circulația semințelor specificate pe teritoriul Uniunii
 (1) Semințele specificate pot circula pe teritoriul Uniunii numai dacă sunt însoțite de un pașaport fitosanitar și dacă sunt îndeplinite toate condițiile de mai jos:
 (a)
 plantele-mamă ale semințelor au fost produse într-un loc de producție în care nu este cunoscută prezența organismului dăunător specificat, pe baza inspecțiilor oficiale efectuate la momentul potrivit pentru a detecta organismul dăunător specificat;
 (b)
 semințele sau plantele-mamă ale semințelor au fost supuse eșantionării și testării pentru organismul dăunător specificat de către autoritatea competentă sau au fost supuse eșantionării și testării de către operatori profesioniști sub supravegherea oficială a autorității competente și, în urma testelor respective, s-a constatat că sunt indemne de organismul dăunător specificat.
 În cazul în care se suspectează prezența organismului dăunător specificat, eșantionarea și testarea se efectuează numai de către autoritățile competente în conformitate cu articolul 87 alineatul (3) litera (c) din Regulamentul (UE) 2016/2031;
 (c)
 originea tuturor loturilor de semințe specificate este înregistrată și documentată.
 (2) Semințele specificate care se aflau încă în stoc înainte de 15 august 2020 trebuie să fie eșantionate și testate pentru organismul dăunător specificat de către autoritatea competentă sau de către operatorii profesioniști sub supravegherea oficială a autorității competente înainte de a circula în Uniune și trebuie să fie declarate indemne de organismele dăunătoare respective.
 (3) Eșantionarea și testarea semințelor se efectuează în conformitate cu anexa.
 (4) Alineatele (1) și (2) nu se aplică semințelor specificate din soiurile Capsicum spp. care sunt cunoscute ca fiind rezistente la organismul dăunător specificat.
 Articolul 8
 Introducerea în Uniune a plantelor specificate destinate plantării
 (1) Plantele specificate destinate plantării, altele decât cele din soiurile Capsicum spp. care sunt cunoscute ca fiind rezistente la organismul dăunător specificat, originare din țări terțe, pot fi introduse în Uniune numai dacă sunt însoțite de un certificat fitosanitar care, la rubrica „Declarație suplimentară”, include următoarele elemente:
 (a)
 o declarație oficială care să certifice că plantele specificate destinate plantării provin din semințe specificate care au fost supuse eșantionării și testării pentru organismul dăunător specificat, astfel cum se prevede în anexă, iar testele respective au arătat că sunt indemne de organismul dăunător specificat;
 (b)
 o declarație oficială care să certifice că plantele specificate destinate plantării au fost produse într-un loc de producție care este înregistrat și monitorizat de organizația națională pentru protecția plantelor din țara de origine și care este cunoscut ca fiind indemn de organismul dăunător specificat pe baza inspecțiilor oficiale efectuate la momentul potrivit pentru a detecta respectivul organism dăunător și care, în cazul simptomelor, au făcut obiectul eșantionării și testării oficiale pentru organismul dăunător specificat și, în urma testelor respective, s‐a constatat ca sunt indemne de organismul dăunător specificat;
 (c)
 denumirea locului de producție înregistrat.
 (2) Plantele specificate din soiurile Capsicum spp. care sunt cunoscute ca fiind rezistente la organismul dăunător specificat, originare din țări terțe, pot fi introduse în Uniune numai dacă sunt însoțite de un certificat fitosanitar care, la rubrica „Declarație suplimentară”, confirmă rezistența respectivă.
 Articolul 9
 Introducerea semințelor specificate în Uniune
 (1) Semințele specificate originare din țări terțe, altele decât cele din soiurile Capsicum spp. care sunt cunoscute ca fiind rezistente la organismul dăunător specificat, pot fi introduse în Uniune numai dacă sunt însoțite de un certificat fitosanitar care, la rubrica „Declarație suplimentară”, include următoarele elemente:
 (a)
 o declarație oficială care să certifice că au fost îndeplinite toate condițiile următoare:
 (i)
 plantele-mamă ale semințelor specificate în cauză au fost produse într-un loc de producție în care nu este cunoscută prezența organismului dăunător, pe baza inspecțiilor oficiale efectuate la momentul potrivit pentru a detecta organismul dăunător specificat;
 (ii)
 semințele specificate în cauză sau plantele-mamă ale semințelor au făcut obiectul eșantionării și testării oficiale pentru organismul dăunător specificat și, în urma testelor respective, s-a constatat că sunt indemne de organismul dăunător specificat;
 (b)
 denumirea locului de producție înregistrat.
 (2) Semințele specificate din soiurile Capsicum spp. care sunt cunoscute ca fiind rezistente la organismul dăunător specificat, originare din țări terțe, pot fi introduse în Uniune numai dacă sunt însoțite de un certificat fitosanitar care, la rubrica „Declarație suplimentară”, confirmă rezistența respectivă.
 Articolul 10
 Controale oficiale la introducerea în Uniune
 Cel puțin 20 % din transporturile de semințe specificate și de plante specificate destinate plantării trebuie să fie eșantionate și testate de autoritatea competentă la postul de inspecție la frontieră de primă sosire în Uniune, astfel cum se stabilește în anexă.
 Articolul 11
 Abrogarea Deciziei de punere în aplicare (UE) 2019/1615
 Decizia de punere în aplicare (UE) 2019/1615 se abrogă de la 15 august 2020.
 Articolul 12
 Perioada de aplicare
 Prezentul regulament se aplică până la 31 mai 2022.
 Articolul 13
 Intrare în vigoare
 Prezentul regulament intră în vigoare în a treia zi de la data publicării în Jurnalul Oficial al Uniunii Europene.
 Prezentul regulament este obligatoriu în toate elementele sale și se aplică direct în toate statele membre.
 Adoptat la Bruxelles, 11 august 2020.
 Pentru Comisie
 Președintele
 Ursula VON DER LEYEN
 (1) JO L 317, 23.11.2016, p. 4.
 (2) JO L 95, 7.4.2017, p. 1.
 (3) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).
 (4) Decizia de punere în aplicare (UE) 2019/1615 a Comisiei din 26 septembrie 2019 de stabilire a unor măsuri de urgență pentru prevenirea introducerii și răspândirii în Uniunea Europeană a virusului ToBRFV (Tomato Brown Rugose Fruit Virus) (JO L 250, 30.9.2019, p. 91).
 (5) Regulamentul de punere în aplicare (UE) 2019/2130 al Comisiei din 25 noiembrie 2019 de instituire a unor norme detaliate privind operațiunile care trebuie efectuate în timpul și în urma controalelor documentare, de identitate și fizice asupra animalelor și bunurilor care fac obiectul controalelor oficiale la posturile de inspecție la frontieră (JO L 321, 12.12.2019, p. 128).
 ANEXĂ
 1. Planuri de eșantionare a semințelor, altele decât semințele de Capsicum spp. cunoscute ca fiind rezistente la organismul dăunător specificat
 Eșantionarea semințelor pentru testare se efectuează pe baza următoarelor planuri de eșantionare, în funcție de loturile de semințe, după cum se menționează în tabelul relevant din Standardele internaționale pentru măsuri fitosanitare nr. 31 Methodologies for sampling of consignments (Metodologii pentru eșantionarea transporturilor – ISPM31):
 —
 pentru loturile de semințe mai mici sau egale cu 3 000 de semințe: aplicarea unui plan de eșantionare hipergeometric care să poată identifica cu o fiabilitate de 95 % prezența plantelor infectate într-o proporție de cel puțin 10 %;
 —
 pentru loturile de semințe de peste 3 000 de semințe, dar mai puțin de 30 000: aplicarea unui plan de eșantionare care să poată identifica cu o fiabilitate de 95 % prezența plantelor infectate într-o proporție de cel puțin 1 %;
 —
 pentru loturile de semințe de peste 30 000 de semințe: aplicarea unui plan de eșantionare care să poată identifica cu o fiabilitate de 95 % prezența plantelor infectate într-o proporție de cel puțin 0,1 %.
 Subeșantioanele constau în maximum 1 000 de semințe pentru metodele reacției de polimerizare în lanț (PCR).
 Subeșantioanele constau în maximum 250 de semințe pentru metoda testului de imunoadsorbție cu anticorpi marcați enzimatic (ELISA).
 2. Planuri de eșantionare a plantelor destinate plantării, altele decât cele din soiurile de Capsicum spp. cunoscute ca fiind rezistente la organismul dăunător specificat
 În cazul plantelor destinate plantării, altele decât cele din soiurile de Capsicum spp. cunoscute ca fiind rezistente la organismul dăunător specificat, se colectează 200 de frunze pentru fiecare loc de producție și cultivare, de preferință frunze tinere din vârful plantelor.
 În cazul plantelor simptomatice, eșantionarea pentru testare se efectuează pe cel puțin 3 frunze simptomatice.
 3. Metode de testare pentru depistarea și identificarea organismului dăunător specificat pe semințe, altele decât semințele din soiurile de Capsicum spp. cunoscute ca fiind rezistente la organismul dăunător specificat
 Pentru depistarea organismului dăunător specificat pe semințele specificate, se utilizează una dintre următoarele metode de testare:
 —
 ELISA, până la 1 octombrie 2020, numai pentru confirmarea absenței organismului dăunător, în scopul emiterii de pașapoarte fitosanitare sau de certificate fitosanitare;
 —
 RT-PCR în timp real, folosind primerii și sondele descrise în protocolul ISF (2020) (1);
 —
 RT-PCR în timp real folosind primeri și sonde Menzel și Winter (Acta Horticulturae, în curs de publicare).
 În cazul unui rezultat pozitiv la testul de depistare, se aplică o a doua metodă de testare, diferită de cea utilizată pentru depistare, folosind una dintre metodele RT-PCR în timp real menționate mai sus și același eșantion pentru a confirma identificarea. În cazul în care apar neconcordanțe între rezultatele depistării și cele ale identificării obținute pentru semințele drajate, pelicula de la suprafață este înlăturată, iar semințele sunt testate din nou.
 4. Metode de testare pentru depistarea și identificarea organismului dăunător specificat pe plantele destinate plantării, altele decât plantele destinate plantării din soiurile de Capsicum spp. cunoscute ca fiind rezistente la organismul dăunător specificat, și pe fructele specificate
 Se aplică una dintre următoarele metode de testare pentru depistarea organismului dăunător specificat pe plantele specificate destinate plantării, altele decât plantele specificate destinate plantării din soiurile de Capsicum spp. cunoscute ca fiind rezistente la organismul dăunător specificat, și pe fructele specificate:
 —
 ELISA, doar pentru materialul simptomatic;
 —
 RT-PCR convențional folosind primerii Alkowni et al. (2019);
 —
 RT-PCR convențional folosind primerii Rodriguez-Mendoza et al. (2019);
 —
 RT-PCR în timp real, folosind primerii și sondele descrise în protocolul ISF (2020) (2);
 —
 RT-PCR în timp real folosind primeri și sonde Menzel și Winter (Acta Horticulturae, în curs de publicare).
 În cazul unui rezultat pozitiv la testul de depistare, se aplică o a doua metodă de testare, diferită de cea utilizată pentru depistare, folosind una dintre metodele RT-PCR menționate mai sus și același eșantion pentru a confirma identificarea.
 (1) Protocol elaborat de Federația Internațională pentru Semințe [International Seed Health Initiative for Vegetable Crops (ISHI-Veg)].
 (2) Protocol elaborat de Federația Internațională pentru Semințe [International Seed Health Initiative for Vegetable Crops (ISHI-Veg)].